FI Euroopan unionin virallinen lehti C 282/17

Yhteisöjen tuomioistuimen määräys (kolmas jaosto) 9.7.2009 (Verwaltungsgerichtshof Baden-Württembergin (Saksa) esittämä ennakkoratkaisupyyntö) — Kurt Wierer v. Land Baden-Württemberg

(Asia C-445/08) (1)

(Työjärjestyksen 104 artiklan 3 kohdan ensimmäinen alakohta - Ajokortti - Direktiivi 91/439/ETY - Kansallisen ajokortin poistaminen alkoholin vaikutuksen alaisena ajamisen vuoksi - Laiminlyönti esittää vastaanottavassa jäsenvaltiossa uuden ajoluvan saamiseksi välttämätöntä lääketieteellis-psykologista lausuntoa - Toisessa jäsenvaltiossa myönnetty lupa - Vastaanottavan jäsenvaltion suorittama tarkastus, joka koskee sitä, onko asuinpaikkaa koskevaa vaatimusta noudatettu - Mahdollisuus tukeutua ajokortin haltijan antamiin sellaisiin tietoihin, jotka tämä oli vastaanottavan jäsenvaltion kansallisen oikeuden mukaisen myötävaikutusvelvollisuutensa perusteella velvollinen antamaan - Mahdollisuus hankkia lisäselvitystä ajokortin myöntäneestä jäsenvaltiosta)

2009/C 282/33

Oikeudenkäyntikieli: saksa

Ennakkoratkaisua pyytänyt tuomioistuin

Verwaltungsgerichtshof Baden-Württemberg

Asianosaiset

Kantaja: Kurt Wierer

Vastaaja: Land Baden-Württemberg

Oikeudenkäynnin kohde

Ennakkoratkaisupyyntö — Verwaltungsgerichtshof Baden-Württemberg — Yhteisön ajokortista 29.7.1991 annetun neuvoston direktiivin 91/439/ETY (EYVL L 237, s. 1) 9 artiklan tulkinta — Kieltäytyminen tunnustamasta toisessa jäsenvaltiossa annettua ajokorttia asuinpaikkaa koskevan vaatimuksen täyttymättä jäämisen vuoksi — Vastaanottavan jäsenvaltion mahdollisuus arvioidessaan sitä, onko asuinpaikkaa koskevaa vaatimusta noudatettu ajokorttia myönnettäessä, tukeutua ajokortin haltijan itsensä hallintomenettelyn tai oikeudenkäyntimenettelyn yhteydessä antamiin sellaisiin tietoihin, jotka tämä oli myötävaikutusvelvollisuutensa perusteella velvollinen antamaan, tai tarvittaessa hankkia lisäselvitystä ajokortin myöntäneestä jäsenvaltiosta — Ajokortin haltija, jonka ajo-oikeus on alkoholin vaikutuksen alaisena ajamisen vuoksi poistettu ja joka ei ole voinut esittää hänen asuinvaltiossaan uuden ajoluvan saamiseksi välttämätöntä lääketieteellis-psykologista lausuntoa

Määräysosa

Yhteisön ajokortista 29.7.1991 annetun neuvoston direktiivin 91/439/ETY, sellaisena kuin se on muutettuna 29.9.2003 annetulla Euroopan parlamentin ja neuvoston asetuksella (EY) N:o 1882/2003, 1 artiklan 2 kohtaa, 7 artiklan 1 kohtaa ja 8 artiklan 2 ja 4 kohtaa on tulkittava siten, että ne ovat esteenä sille, että jäsenvaltio kieltäytyy tunnustamasta alueellaan ajo-oikeutta, joka perustuu toisen jäsenvaltion henkilölle, jolta on aikaisemmin vastaanottavassa jäsenvaltiossa poistettu aikaisempi ajokortti alkoholin vaikutuksen alaisena ajamisen vuoksi, myöhemmin myöntämää ajokorttia, kun tämä toinen ajokortti on saatu aikana, jolloin uuden ajokortin hakemista koskeva väliaikainen kielto ei ole voimassa, vaikka ilmenisi,

— että tämän ajokortin myöntänyt jäsenvaltio ei ole haltijan hallintomenettelyn tai oikeudenkäyntimenettelyn yhteydessä antamien selvitysten ja tietojen, jotka tämä oli vastaanottavan jäsenvaltion kansallisen lainsäädännön mukaisen myötävaikutusvelvollisuutensa perusteella velvollinen antamaan, perusteella noudattanut asuinpaikkaa koskevaa edellytystä

tai

— että vastaanottavan jäsenvaltion viranomaisten ja tuomioistuimien ajokortin myöntäneessä jäsenvaltiossa suorittamien tutkimusten yhteydessä saamat, tästä viimeksi mainitusta valtiosta peräisin olevat tiedot, jotka eivät ole kiistämättömiä tietoja, osoittavat, että ajokortin haltijalla ei ollut pysyvää asuinpaikkaa tämän valtion alueella silloin, kun tämä valtio myönsi ajokortin.

(1) EUVL C 32, 7.2.2009.